MTLS ปลื้ม! หุ้นกู้ 2.6 พันลบ.อายุ 3 ปี ดอกเบี้ย 3.7% นักแห่จองซื้อล้น
MTLS ปลื้ม! หุ้นกู้ 2.6 พันลบ.อายุ 3 ปี ดอกเบี้ย 3.7% นักแห่จองซื้อล้น
15 ก.พ. 2560

นายปริทัศน์  เพชรอำไพ  ผู้ช่วยกรรมการผู้จัดการ บริษัท เมืองไทย ลิสซิ่ง จำกัด (มหาชน) หรือ MTLS เปิดเผยว่า เมื่อวันที่ 10 ก.พ. 60 ที่ผ่านมา บริษัทฯได้ออกหุ้นกู้จำนวน 2,600 ล้านบาท อายุ 3 ปี อัตราดอกเบี้ย 3.70% เสนอขายให้กับสถาบันและนักลงทุนรายใหญ่ ซึ่งได้รับการตอบรับอย่างดีเยี่ยม มียอดจองซื้อเข้ามามากกว่าจำนวนที่ออก ซึ่งสะท้อนถึงความเชื่อมั่นของนักลงทุนที่มีต่อทิศทางธุรกิจของบริษัทฯ ที่เติบโตอย่างแข็งแกร่ง  เป็นผู้นำตลาดสินเชื่อทะเบียนรถจักรยานยนต์และนาโนไฟแนนซ์เบอร์หนึ่งของเมืองไทย
สำหรับการออกหุ้นกู้ในครั้งนี้เพื่อเป็นการรองรับแผนการปล่อยสินเชื่อในปี 60 ซึ่ง MTLS ตั้งเป้าหมายปล่อยสินเชื่อรายย่อยจำนวน 10,000 ล้านบาท หรือเติบโต 50% จากปีก่อน  โดยบริษัทฯเตรียมเปิดสาขาในภาคตะวันออกเฉียงเหนือ และภาคใต้ เพิ่ม 600 สาขา เพื่อขยายฐานลูกค้า รองรับความต้องการสินเชื่อของลูกค้าในระดับล่างที่มีอยู่เป็นจำนวนมาก ซึ่งจะทำให้จำนวนสาขาของบริษัทฯเพิ่มเป็น  2,200 สาขา จากสิ้นธันวาคม 2559 มีจำนวน 1,600 สาขา
ผู้ช่วยกรรมการผู้จัดการ MTLS กล่าวอีกว่า มั่นใจว่าการเปิดสาขาเพิ่มในพื้นที่ภาคอีสานและใต้ จะเป็นการเพิ่มโอกาสในการบุกตลาดสินเชื่อของบริษัทฯ เพราะตลาดยังมีโอกาสเติบโตได้อีกมาก แต่ก็ต้องทำด้วยความระมัดวัง  เพื่อป้องกันปัญหาหนี้ที่ไม่ก่อให้เกิดรายได้ (NPL) เป็นสิ่งที่บริษัทฯให้ความสำคัญเป็นอย่างมาก  เห็นได้จากตัวเลข  NPL ที่อยู่ในระดับต่ำเพียง 1.0% ซึ่งต่ำสุดในอุตสาหกรรมเดียวกัน
                